Stykkishólmsbær hefur nú selt húsið við Aðalgötu 2 í Stykkishólmi sem ætíð er nefnt Egilshús og er eitt af eldri húsunum í hjarta bæjarins , ofan við höfnina . Fulltrúar Sjálfstæðisflokksins í bæjarstjórn gagnrýna harðlega sölu hússins . Telja þeir að ekki hafi farið fram opin og ábyrg umræða um söluna heldur hafi oddviti L-listans , Lárus Ástmar Hannesson , sent tilboðsgjafa gagntilboð án þess að allir bæjarfulltrúar hafi getað tekið upplýsta og ábyrga afstöðu til málsins . Þá telja bæjarfulltrúar D-listans umrætt gagntilboð vera of lágt verð fyrir húsið og lægra en þau verð sem greidd hafi verið fyrir sambærileg hús í Stykkishólmi . Beiðni um umræðu hunsuð Í fjárhagsáætlun Stykkishólmsbæjar fyrir árið 2011 er gert ráð fyrir sölu eigna , þar á meðal möguleg sala á Egilshúsi . Fimmtudaginn 4. ágúst síðastliðinn barst tilboð í eignina og var það tilboð tekið fyrir samdægurs á fundi bæjarráðs . Samþykkt var að hafna tilboðinu enda bæjarfulltrúar samþykkir því að ekki væri hægt að ganga að skilyrðum tilboðsins né upphæð þess . Föstudaginn 19. ágúst barst svo nýtt tilboð í eignina , frá sama aðila , með gildistíma til miðnættis 23. ágúst . Tilboðið var áframsent í tölvupósti til bæjarfulltrúa mánudaginn 22. ágúst og kom samdægurs fram beiðni fulltrúa D-lista um að taka málið fyrir á fundi bæjarstjórnar 25. ágúst en sú beiðni var hunsuð . Að kvöldi sama dags leggur oddviti L-lista til að sent verði inn gagntilboð að upphæð 38 milljónir króna og í kjölfarið ítreka bæjarfulltrúar D-listans beiðnir um að taka málið fyrir á fundi bæjarstjórnar áður en nefnt gagntilboð yrði sent inn . Bæjarfulltrúum L-lista leist hins vegar vel á að gera gagntilboð og að kvöldi þriðjudags 23. ágúst felur Lárus Ástmar Gyðu Steinsdóttur bæjarstjóra að senda inn gagntilboð upp á 38 milljónir króna sem hún og gerði . Föstudaginn 26. ágúst fengu bæjarfulltrúar það tilkynnt í tölvupósti að gagntilboðið hefði verið samþykkt . Bæjarstjórn hefði átt að gefa sér umþóttunartíma “ Við teljum að öll málsmeðferð hafi átt að vera á annan veg svo allir bæjarfulltrúar hefðu í kjölfarið getað tekið upplýsta og ábyrga afstöðu til málsins . Mánudaginn 22. ágúst hefði verið unnt að boða til aukafundar hjá bæjarstjórn með sólarhrings fyrirvara skv. bæjarmálasamþykkt . Bæjarstjórn hefði því getað fundað um málið þriðjudaginn 23. ágúst áður en nefnt tilboð nr. 2 rynni út . Engin þörf var á því að senda inn gagntilboð Stykkisbæjar fyrir miðnætti 23. ágúst þar sem sýnt þótti í tölvupóstssamskiptum bæjarfulltrúa að nefnt tilboð nr. 2 frá tilboðsgjafa væri of lágt og því ekki vilji til að taka því . Bæjarstjórn Stykkishólmsbæjar gat því vel tekið sér umþóttunartíma fram yfir fyrirhugaðan bæjarstjórnarfund til að komast að niðurstöðu um ásættanlega upphæð og gert gagntilboð í framhaldi af því , ” segir í bókun D-listans frá bæjarstjórnarfundi mánudaginn 29. ágúst síðastliðinn . Telja bæjarfulltrúar Sjálfstæðisflokks mikilvægt að tryggja að starfsemin í Egilshúsi lendi ekki á hrakhólum enda séu þar á ferðinni mikilvægar stoðir í fjölbreyttri atvinnuflóru í Stykkishólmi . Salan hefur jákvæð áhrif Meirihluti bæjarstjórnar telur að sala á Egilshúsi hafi jákvæð áhrif á lausafjárstöðu Stykkishólmsbæjar . Viðhaldskostnaður vegna hússins leggst af auk þess sem fasteignagjöld af eigninni renna í bæjarsjóð . “ Áætluð starfsemi í húsinu fellur vel að ímynd bæjarins í tengslum við sjálfbærni og heilsutengda ferðaþjónustu auk þess sem hún styður við annan rekstur í Stykkishólmi og eykur atvinnu , ” segir í bókun meirihlutans . Kaupandi hússins er fyrirtækið Gistiver ehf. sem er í eigu Grétu Sigurðardóttur . Hún rekur einnig gistiheimilið Bænir og Brauð í Stykkishólmi .